Torben Keller fra Pandrup Bokseklub er den største favorit, når de danske mesterskaber bokses i weekenden i Jetsmark Hallen.

Pandrup-bokseren er tre-dobbelt dansk mester og nykåret nordisk mester. Den 24-årige weltervægters hårdeste udfordringer kommer fra Hobro. Her stiller Carsten Hammer Sørensen nemlig op. Han vandt fornylig det jyske mesterskab i Torben Kellers fravær, men vil gerne vise, at han kan udfordre dansk amatørboksnings største navn. - Torben Keller må være favorit til at genvinde mesterskabet på hjemmebane, lyder vurderingen fra Pandrup Bokseklubs sportschef Søren Larsen. Også Pandrup BKs rutinerede letvægter, 32-årige Brian Brix med 87 kampe på kontoen, kommer i ilden ved mesterskaberne, hvor han udfordrer den forsvarende danske mester, SIK Fights Rashid Kassem. I de tungeste klasser er Fruensgaard brødrene fra Lindholm bedste nordjyske bud på en DM-medalje. I supersværvægt er Kasper Fruensgaard sikker på mindst sølvmedalje, da kun to boksere stiller op i klassen. I sværvægt skal Morten Fruensgaard på hårdere arbejde for at få en medalje. Her er der fem tilmeldte boksere. I alt 67 eliteboksere - 46 mænd og 21 kvinder - er tilmeldt mesterskaberne, og publikum kan dermed se frem til mere end 50 kampe i løbet af weekenden, og modsat tidligere år bliver der kamp om guldet i hver eneste vægtklasse hos såvel mænd som kvinder.